- Desværre, der er ikke plads til dig. Vi har for mange ansøgere.



Sådan er beskeden, som danske ledige får, når de søger om at få job hos Jysks lager i Uldum.



Men samtidig ansætter Jysk flygtninge i gratis virksomhedspraktik, fordi de “ikke kan få nok kvalificeret arbejdskraft”.



- Jeg føler mig lidt dum, fortæller en lagermedarbejder med otte års erfaring, der har søgt job hos Jysk i Uldum af flere omgange. Hver eneste gang har hun fået afslag.



I ét afslag fik lagermedarbejderen at vide, at der var 335 ansøgninger til 14 opslåede stillinger og rigtig mange med erfaring.



- Så tænkte jeg ikke mere over det. Indtil jeg så, at de havde ansat otte flygtninge hos Jysk halvanden måned senere, siger en kvindelig lagermedarbejder, der søger job for tiden og derfor gerne vil forblive anonym.



Jysk: Ansøgere har ikke kvaliteten

Fagbladet 3F har talt med en anden lagerarbejder med 10 års erfaring, der har fået samme behandling af Jysks lager i Uldum.



I medierne lyder historien ellers anderledes. Her fortæller Jysks administration manager, Lars Grandt Rosendal, at firmaet tager flygtningene ind, fordi de ikke kan få danskere til at søge.



- For os er det rigtig godt købmandskab, siger han til TVSyd.



Da Fagbladet 3F ringer med de nye oplysninger, indrømmer Jysk, at firmaet så sent som i november modtog over 300 ansøgninger til 14 ledige stillinger på lageret.



- Det er ikke fordi, der ikke kommer ansøgere nok. Det er bare fordi kvaliteten er ikke den, vi gerne vil have, siger Lars Grandt Rosendal.



Men hvordan er otte flygtninge mere kvalificerede end folk med otte-ti års erfaring inden for lagerarbejde? Har de her flygtninge erfaring fra lagerarbejde?



- Nej, mig bekendt har ingen af flygtningene erfaring med lagerarbejde. Men vi har svært ved at skaffe folk til aftenholdet, siger Lars Grandt Rosendal.



- Men har I spurgt de her 300 ansøgere, om de vil arbejde på aftenhold?



- Det ved jeg ikke, svarer han.



Jysk: Ingen fed fidus

Hvor meget koster det jer at have folk i virksomhedspraktik på denne måde?



- Det er kommunen, der har den økonomiske forpligtelse i praktikperioden. Men hvis man tror, at vi har fundet en fed fidus her, så er det ikke tilfældet, siger Lars Grandt Rosendal.



Han understreger, at Jysk håber på at ansætte nogle af flygtningene på lige vilkår med de danske kolleger, når virksomhedspraktikken er ovre.



Indtil videre kører ordningen som et forsøg, men et nyt hold på otte-ti flygtninge starter i virksomhedspraktik hos Jysk i næste måned.





